Soția lui Narcis Copcă și-a făcut firmă cu soțiile patronilor care au primit imediat mansardarea Spitalului Sf. Maria! La două luni după 2 iunie 2009, când soțiile fondează un SRL împreună, soții obțin lucrări de 2,8 milioane de euro la spitalul lui Narcis Copcă, pe etajul unde se instalează clinica de excelență în transplant

miercuri, 19 aprilie 2017, 6:54

“Nu mă simt deloc vinovat! Soția mea e o fire caritabilă. Ea a făcut acea firmă cu soțiile Bunea ca să ajute și, de altfel, firma nu a avut nicio activitate” Narcis Copcă, managerul Spitalului Sf. Maria

Managerii Secureanu, Armeanu, Boer și Copcă au făcut afaceri cu același cerc de companii.

Explodând după alegerile locale din 2008, aceste companii câștigă înțelegeri de sute de milioane de euro cu spitalele bucureștene.

Numitorul comun al rețelei este Sorin Oprescu.

Uneori, managerii de spital nu sunt atenți și lasă urme ale prieteniei cu firmele lui Oprescu în afaceri de familie, așa cum se întâmplă în cazul lui Narcis Copcă!

Caz după caz, Gabi Firea îi menține în funcție pe managerii lui Oprescu și îi demite numai în urma dezvăluirilor presei și a intervenției DNA.

Astăzi, Gazeta continuă articolele despre transplant și începe expunerea feței nevăzute a directorului de la ”Sf. Maria”.

Narcis Copcă susține că ”nu era o incompatibilitate ca soția mea să fondeze o firmă cu soțiile fraților Bunea, chiar dacă ei reabilitau Spitalul Sf. Maria. Nici pe legislația de azi nu e incompatibilitate”.

Managerul explică de ce au făcut firma și de ce soția sa a ieșit apoi din ea.

Copcă lasă senzația că ceea ce se întâmplă cu el are legătură cu neîncrederea și rivalitatea lumii medicale și reintroduce din senin în discuția transplantului de la Sf. Maria numele lui Irinel Popescu.

De Mirela Neag, Răzvan Luțac și Cătălin Tolontan

Pe 2 iunie 2009, ”trei doamne” înființează firma Socialmed Activ Management.

Expresia ”trei doamne” îi aparține lui Narcis Copcă.

Obiectul de activitate constă în ”activități de consultanță pentru afaceri și management”.

Cele trei doamne se numesc Mirela Copcă, Cornelia Bunea și Ana-Maria Bunea.

Mirela Copcă, 43 de ani, este soția managerului Spitalului Sf. Maria.

204 milioane de euro au contractat cu statul frații Bunea în ultimii zece ani

Profesoară de engleză la Universitatea ”Dimitrie Cantemir”, Mirela primește 50% din firma Socialmed.

Cine sunt asociatele sale, Cornelia și Ana-Maria, care iau câte 25%?

Ele sunt soțiile a doi frați a căror companie, Terra Gaz Construct, semnează contracte-record cu autoritățile publice.

Copcă: ”Soția mea e o persoană sensibilă, o fire caritabilă”

-Vă amintiți de firma Socialmed a soției, domnule Copcă?

-Fetele au vrut să facă un lucru bun împreună, din ce-mi amintesc era un gest de caritate, o fundație.

-Scuzați-ne, sigur că au trecut 8 ani și nu e la îndemână să vă amintiți, dar era un SRL, nu o fundație.

-Doreau să facă ceva bun! Soția mea e o persoană sensibilă, o fire caritabilă.

-Obiectul de activitate era, cităm, ”consultanță pentru afaceri și management”.

-Eu așa îmi amintesc, că intenția doamnelor a fost să facă ceva pentru ajutorarea copiilor parcă. Da, Mirela s-a asociat cu Ana-Maria și Cornelia Bunea, s-au întâlnit și așa s-au gândit ele, fetele. Și, din câte știu, soțiile fraților Bunea nu aveau nicio legătură cu afacerile soților.

Narcis Copcă are dreptate. Soțiile nu apar în Terra Gaz, firma fraților Bunea.

Cine e Terra Gaz?

”Invitație de participare” pentru Terra Gaz de la Narcis Copcă

Terra Gaz se naște în 1998 și orbitează multă vreme în teritoriul micuț al afacerilor.

Brusc, devine o supernovă.

Asta se întâmplă când Sorin Oprescu câștigă întâi primăria Capitalei și, apoi, cele 19 spitale din București.

În 2008, frații Bunea demolează un mizilic de 150.000 de lei la Spitalul Sf. Maria.

Apoi, în 23 septembrie 2009, la nici două luni după ce Mirela Copcă face firmă cu Ana-Maria Bunea și Cornelia Bunea, managerul Narcis Copcă trimite fraților Bunea ”o invitație de participare” pentru un alt contract de 700.000 de lei.

Cum?

Fără licitație.

Pentru ce?

”Reparații și modernizare corp B spital și instalație de fluide”.

E doar o bucată a afacerii dintre soți, pe fondul asocierii între soții și prieteniei între toți.

Soțiile în vară, soții în toamnă

În vara lui 2009, apare firma soțiilor Copcă – Bunea.

În toamna lui 2009, relația soților Copcă – Bunea numără deja trei contracte ale Terra Gaz Construct pentru lucrări la Spitalul Sf. Maria:

2,8 milioane de euro însumează contractele Terra Gaz pentru lucrările de la ”Sf. Maria”

5 august 2009 – 2,2 milioane de euro, prin Administrația Unităților Sanitare Sector 1 pentru ”lucrări de amenajare imagistică și mansardare la Sf. Maria”.

23 septembrie 2009 – 157.000 de euro, direct prin spital, pentru ”reparații și modernizare la Sf. Maria”.

12 noiembrie 2009 – 461.000 de euro, tot prin Administrația Unităților Sanitare Sector 1 pentru ”amenajare incintă și lucrări conexe de instalații la Sf. Maria”.

Două dintre aceste contracte sunt derulate prin Primăria Sectorului 1 și unul direct prin managementul Spitalului Sf. Maria.

Alexandru Bunea, tânărul de 30 de ani care a urcat brusc pe Everest

Să facem cunoștință cu personajele.

În vârstă de 39 de ani acum și 30 de ani când afacerea urcă la cer, Alexandru Bunea este creierul afacerii Terra Gaz Construct, pe care o împarte cu fratele său, Traian.

Cu studii bune, Liceul Gheorghe Lazăr și Politehnica București, Alexandru Bunea lucrează în mandatul lui Sorin Oprescu în Primăria Capitalei, ca expert consolidări în Direcția Generală Dezvoltare și Investiții.

În 2008, când Primăria Capitalei ia în gestiune 19 spitale, începe și ascensiunea companiei Terra Gaz Construct.

Dacă ascensiune se numește să pontezi de dimineață în clădirea Primăriei de lângă Cișmigiu și seara să te găsească pe Everest, cărând după tine și un fișet de contracte.

Firmă expertă în contracte gigantice cu spitalele

Firma fraților Bunea se specializează în înțelegeri pe zeci de milioane de euro bucata!

23 de contracte de peste 1 milion de euro semnează Terra Gaz Construct cu autoritățile publice în 2009-2016

Când toată lumea intră în criză, acest gen de firme prosperă.

Toate sunt reparații, reabilitări, construcții și toate se fac cu bugetul de stat și majoritatea cu spitalele bucureștene.

Ziarul Puterea îi numește pe frații Bunea drept ”lupii tineri ai lui Sorin Oprescu”.

Scriptura afacerilor în administrația lui Sorin Oprescu

Numai cu Administrația Școlilor și Spitalelor Sectorului 1 și cu ASSMB, Terra Gaz Construct realizează peste 130 de milioane de euro.

Dintre spitale, se remarcă CF2, Sf. Pantelimon, Institutul Fundeni, Spitalul Marius Nasta, ”Matei Balș”, ”Parhon”, ”Sf. Maria”, fiecare cu peste 2 milioane de euro!

18 din 23 de contracte de peste 1 mil. de euro ale Terra Gaz sunt pentru reabilitare spitale

Celelalte par mărunțișuri:

Spitalul Clinic de Urgență: 900.000 de euro în 2008 și 700.000 de euro în 2009.

Spitalul Colentina: 500.000 de euro în 2009.

Spitalul Victor Babeș: 450.000 de euro în 2012.

Spitalul de Arși: 270.000 de euro în 2008.

Coincidență: niciun contract nu e oferit prin licitație deschisă.

Marea majoritate a achizițiilor cu spitalele se fac doar prin invitație de participare.

Privești lista contractelor familiei Bunea. Nu e o simplă hârtie.

Contractele sunt revelații ale Primăriei, scripturi emanate dinspre Sorin Oprescu.

4 milioane de euro, cifra de afaceri a Terra Gaz în 2006

12 milioane de euro, cifra de afaceri a Terra Gaz în 2009

25 de milioane de euro, cifra de afaceri a Terra Gaz în 2014

Din 2006 în 2009, cifra de afaceri a fraților Bunea se înmulțește cu 3.

Iar în 2014, înainte ca procurorii să intre în afacerile primarului Oprescu, frații Bunea ajung la încasări de 6 ori mai mari decât înainte de instalarea Doctorului!

”O încercare nereușită și atâta tot”

Cu soțiile acestor patroni își înființează firmă Mirela Copcă, în același timp în care soțul său, Narcis Copcă, le oferă lucrări fără licitație.

-Vi se pare normală relația, domnule Copcă? Soția dumneavoastră era asociată cu soțiile celor care lucrau la spitalul unde sunteți manager.

-Pe legislația de atunci, nu cred că a fost incompatibilitate. Gândindu-mă la legislația de acum, nu știu ce să zic. (Revine mai târziu pe telefon: ”Nici pe legislația de acum nu e incompatibilitate, să știți”).

-Firma nu a a avut obiect de activitate. Soția dumneavoastră a ieșit din ea în 2010.

-Da, pentru că nu s-a concretizat nimic. Din punctul meu de vedere e o încercare nereușită a doamnelor și atâta tot.

”Lanțul trofic financiar”

”Narcis Copcă e doar o parte a lanțului trofic transpartinic financiar al unor firme care au încasat miliarde de euro din spitalele bucureștene și în alte lucrări civile, în administrația lui Sorin Oprescu. Unele continuă să o facă”, spune un doctor de la ”Sf. Maria”.

”La noi în spital, Terra Gaz a luat termopanele și le-a pus la loc de parcă erau noi. Un control serios al autorităților va descoperi aici lucruri uluitoare din domnia lui Narcis Copcă” Medic ”Sf. Maria”

Dar nu e vorba doar despre Terra Gaz Construct.

O altă vacă sacră e Tehnoplus Medical SRL, cele două asociindu-se la lucrările de la ”Sf. Maria”.

Firmele acestea le regăsești în toate spitalele.

Despre ele este vorba.

Despre Gemedica.

Despre Sterimed și Noventis.

Toate au livrat orice în spitalele bucureștene. Ziduri, mansarde, tomografe, seringi, aparate de transplant.

Unele continuă și azi să o facă.

Vi-l amintiți pe Armeanu?

Printre zecile de contracte, firma fraților Bunea parafează unul și cu Spitalul Județean Ilfov în 2009.

Cine e manager în 2009 la Spitalul Județean Ilfov?

Eduard Armeanu, vă amintiți de el, omul lui Florin Pandele și membru în organizația PSD condusă de Gabi Firea.

Când e declarat incompatibil de ANI, Gabi Firea, devenită primar, îl numește pe Armeanu șeful celor 19 spitale bucureștene. Incompatibil pentru un spital, calificat pentru 19 spitale!

Îl demite doar după izbucnirea subiectului în Gazeta Sporturilor. Primăria comunică numirea unui nou șef și plecarea lui Armeanu așa, ca din întâmplare.

Importantă nu e numai imaginea primarului Firea, ci și liniștea sistemului.

”Managerii nu sunt decât niște puncte pe lanțul trofic financiar al firmelor”.

De aceea întâlnim aceiași oameni: Secureanu, Armeanu, Boer sau Copcă.

Ei sunt apostolii lui Oprescu și ai celor care moștenesc lanțul trofic.

Secureanu la ”Malaxa”, Armeanu la ASSMB și Boer la ”Obregia” au rămas nemișcați sub primarul Gabi Firea și acolo ar fi fost și astăzi dacă nu i-ar fi dărâmat documentele publicate de presă.

Unii directori, precum Copcă sau Secureanu, au fost numiți înainte de Oprescu. Dar toți s-au eternizat pe vremea Doctorului.

Pioși cu firmele venite dinspre Primărie, cărora le dau toate contractele pe care le doresc, managerii devin imuni la schimbări și își permit propriile capricii.

Micile daruri ale marilor manageri

Florin Secureanu îi face o firmă lui Vrăbi împreună cu fostul ofițer SIE Ion Milodin, prieten al lui Sorin Oprescu.

Apoi, managerul de la ”Malaxa” merge cu Vrăbi la Londra ca să ridice un premiu în numele Gabrielei Firea. Acolo ea se dă drept Gabi Firea!

Narcis Copcă îi face o firmă soției sale împreună cu soțiile fraților Bunea, unii dintre favoriții străvezii ai Primăriei Bucureștiului.

Iar Gabi Firea îi sare în ajutor lui Copcă în scandalul transplantului.

La rându-i, managerul de la ”Sf. Maria” participă la lansarea candidaților PSD București la alegerile din 2016, la braț cu primarul Gabi Firea.

”Soția n-a primit niciodată bani din acea firmă”

-Domnule Narcis Copcă, în general faci o firmă cu oameni în care ai încredere. De când vă cunoșteați cu familia Bunea?

-Îi cunoșteam, nu ascund asta. Știți, în 2009 erau lucrări permanente la noi, la ”Sf. Maria”. Făceam cumva pe directorii de șantier, eram mereu acolo. Așa s-au cunoscut și doamnele între ele.

-Și s-au gândit să facă firma?

-Da. A fost o încercare. V-am zis, eu îmi amintesc că au dorit ceva caritabil.

-Soția a primit salariu din firmă? Am văzut că firma nu a avut cifră de afaceri.

-Nu, niciodată n-a primit salariu. Și nici profit.

-Când a ieșit din firma Socialmed, în 2010, a cedat pe bani cele 50% acțiuni către Florentina Mihaela Anastasiu, cea care a intrat în locul soției dumneavoastră?

-Asta n-aș putea exact să vă spun. Dar nu cred, că nu făcuseră bani acolo. Nu cred că soția ar fi primit ceva bani.

-Nu vă amintiți? A primit bani pe acțiuni?

-Nu-mi amintesc.

-Cum…

-Vă rog să notați ceva. Primăria Sectorului 1 o adusese pe Terra Gaz acolo, la Sf. Maria. Cu Primăria avea contract, nu cu noi.

”Era logic să lucrăm tot cu Terra Gaz”

-Două contracte din 2009 erau pe Primărie, dar unul era direct pe spital, adus de dumneavoastră. Pe invitație de participare către Terra Gaz.

-Da, acum îmi amintesc, aveți dreptate. Însă era logic. Pentru că Terra Gaz refăcea sediul din parter până în vârf. Da, a făcut și mansardarea, etajul 7 de azi, pentru transplant. Și a refăcut și terapia intensivă, care era în ambele corpuri, A și B. Era normal s-o facem cu aceeași firmă, Terra Gaz.

-Totul a fost în regulă?

-A fost mai bine așa, sincer, să lucrăm tot cu Terra Gaz. Știți cum sunt constructorii români, dau mereu vina unii pe alții, ar fi spus că nu sunt cotele bune și tot așa. Eu nu am mai avut apoi nicio relație cu frații Bunea.

”Eu și încă 4 colegi de la Sf. Maria avem o acreditare unică în România”

-În concluzie, nu vă reproșați nimic?

-În chestiunea asta, nu. Nimeni nu e fără de păcat. Pe mine, sincer, mă interesează transplantul. Dumneavoastră ați scris, de pildă, că eu sunt mâna a doua la transplantul de ficat.

-Și nu e așa?

-Ba da, însă să știți că eu și încă 4 colegi avem o acreditare unică în România pentru chirurgia pe ficat.

-Profesorul Irinel Popescu ne-a spus că doar trei medici sunt acreditați pentru transplantul de ficat în România: Irinel Popescu, Vladislav Braşoveanu și Doina Hrehoreț.

-Da, așa e, ei au o acreditare europeană, dar în ultimii doi ani am absolvit alți 14 medici, dintre care 5 de la ”Sf. Maria”, un curs al cărui curriculum începe exact cu transplantul de ficat. Am luat și noi acest atestat emis de Ministerul Sănătății. Nu e normal ca legea să fie atât de restrictivă și să-ți permită să faci transplant doar dacă ai mai făcut transplant sau dacă ai atestat european.

”În scurt timp, eu, în calitate de chirurg, o să devin operator 1 la transplant hepatic” Narcis Copcă

-Țineți foarte mult la această latură a activității, însă discuția era despre altceva.

-Pe mine mă interesează partea profesională. Noi, la ”Sf. Maria”, suntem din 2014 în transplant și nu putem fi bănuiți că am luat o floare de la un pacient transplantat, dacă înțelegeți ce vreau să spun!

”Am fost singurul medic român la un curs pe ficat în Germania”

-Dacă…

-Să vă mai spun ceva. În 2011-2012, eu am fost singurul medic din România plecat la un anume curs de specializare pe transplant de ficat în Germania. La întoarcere am făcut transplant pe 40 de perechi de porci. Prima mutare de ficat de la porc la porc a durat 9 ore. În timp am scăzut la 4 ore și jumătate și am îmbunătățit și performanța, că asta ne interesează.

–(Narcis Copcă este pornit, are o evidentă mâhnire că nu e receptat în lumea medicală drept ceea ce el se consideră și spune că o arată atestatele și operațiile făcute).

-O să vedeți că eu voi deveni mâna întâi, operator 1 cum se spune! Oricum am făcut deja în operații exact ce face operatorul 1, dar în scurtă vreme asta va deveni și oficial!

-…

-La început, domnul Irinel Popescu n-a fost de acord cu transplantul la ”Sf. Maria”. Când și-a dat seama că nu ne interesează să ne implicăm în politica transplantului din România, că nu vrem să știm nimic din ANT și de pe lista de transplant, când a înțeles că tot ce vrem e exclusiv profesional, atunci profesorul Irinel Popescu a spus ”Da”.

-Am înțeles, scuze, revenind la managerul Narcis Copcă și la episodul cu firma soției…

-A fost decizia fetelor. Și, vorbind cu dumneavoastră, îmi amintesc că atunci când a ieșit mi-am zis că e mai bine, ce-mi trebuie mie bătăi de cap? Terra Gaz și-a făcut treaba. Au existat procese verbale de recepție. Pe mine mă interesează performanța profesională, cum e cea cu transplantul de plămâni, și vă veți lămuri de acest lucru.

Prietenie și bani

Toate aceste relații descriu ritualuri ale puterii, suferinței și alintului, în funcție de cine vorbește: firmele, pacienții sau managerii.

Dar ceea ce contează pentru rețea sunt banii. În ei se oglindește religia rețelei.

Alinturi nefericite, firmele-cadou nu fac mare lucru, dovadă că în 2010 Mirela Copcă părăsește SRL-ul său și al soțiilor fraților Bunea.

Dacă e adevărat că n-a luat bani când a ieșit din firmă, aici Narcis Copcă spune că nu-și amintește exact!, Socialmed Activ Management este relevantă ca o neatenție de parcurs, care atestă prietenia.

Afacerile adevărate se execută însă în contractele ”lanțului trofic”.

Frații Bunea nu au putut fi contactați pentru a comenta fondarea firmei soțiilor și afacerile lor cu ”Sf. Maria”.

”Domnul Alexandru Bunea este în concediu pentru două săptămâni”, sună explicația Terra Gaz.

Urmarea în Gazeta de mâine.

Comunicatul Primăriei Capitalei – PRECIZARI

Avand in vedere articolul publicat pe site-ul www.tolo.ro, cu titlul: „Sotia lui Narcis Copca si-a facut firma cu sotiile patronilor care au primit imediat mansardarea Spitalului Sf. Maria”, Biroul de presa al Primariei Municipiului Bucuresti este imputernicit sa faca urmatoarele precizari:

”Mandatul de manager al Spitalului Sfanta Maria al d-lui Narcis Copca a expirat in data de 1 aprilie, fiind prelungit potrivit legislatiei in vigoare, urmand ca in maximum 6 luni sa fie organizat concurs pentru ocuparea acestei functii. Mentionam ca dl. Narcis Copca conduce acest spital din anul 2000.

In ceea ce priveste obligatiile managerilor spitalelor publice in domeniul managementului economico-financiar, facem precizarea ca, in conformitate cu legislatia de specialitate in vigoare, acestia raspund de organizarea activitatii spitalului pe baza bugetului de venituri si cheltuieli propriu, aprobat de CGMB si indeplinesc toate atributiile care decurg din calitatea de ordonator tertiar de credite si sunt responsabili de respectarea si aplicarea corecta a legislatiei din domeniu.

Referitor la contractele la care faceti referire in articolul dvs., incheierea acestora se afla exclusiv in responsabilitatea managerului spitalului, care are obligatia de a respecta legea achizitiilor publice si care poate raspunde in fata tuturor institutiilor abilitate. In acest sens, reprezentantii PMB vor desfasura in perioada urmatoare actiuni de verificare a contractelor de achizitii incheiate in ultimii ani de Spitalul Sfanta Maria. Concluziile raportului vor fi publice.

Cu privire la Centrul de Transplant Pulmonar, Primarul General, Gabriela Firea, isi reitereaza sprijinul pentru ca aceasta procedura sa se realizeze si in Romania, la Spitalul Sfanta Maria. In acest sens, Primarul General a sustinut inca de la inceput ca transplantul pulmonar nu se realizeaza la Spitalul Sfanta Maria din cauze exclusiv birocratice. Reamintim ca Municipalitatea, impreuna cu Ministerul Sanatatii, au investit, de-a lungul timpului, aproximativ 10 milioane de euro pentru finantarea Clinicii de Transplant din cadrul Spitalului Sfanta Maria, astfel incat sa se creeze, in premiera nationala, conditiile pentru transplantul pulmonar.

Reamintim ca, la propunerea Primarului General, Gabriela Firea, pentru prima data, incepand cu anul 2017, Administratia Spitalelor si Serviciilor Medicale Bucuresti va face achizitii centralizate de echipamente, acolo unde acest lucru este posibil si nu exista contracte in derulare. Aceasta masura a fost luata tocmai pentru a rentabiliza cheltuielile si pentru a evita situatii in care acelasi tip de aparat sa fie achizitionat de doua unitati medicale la preturi diferite.

De asemenea, anul acesta se continua programul demarat in 2016 de dotare cu aparatura ultramoderna pentru cele 19 spitale si cabinetele scolare, cu o alocare de 15,5 milioane euro. Pentru investitii s-au prevazut 57 milioane euro – din care amintim finalizarea lucrarilor de la spitalele Gomoiu si Foisor – in valoare de 24 milioane de euro. Totodata, s-au prevazut sumele necesare pentru intocmirea studiului de fezabilitate pentru construirea unui spital metropolitan ultramodern, conform standardelor europene, cu aproximativ 2000 de paturi, investitie care se va situa in jurul valorii de 300 milioane de euro”.

Save

Save

Save